Για άλλα πρόσωπα με το όνομα Μπρούνο Βάλε, δείτε: Μπρούνο Βάλε (Ιταλός ποδοσφαιριστής).

Ο **Μπρούνο Μιγκέλ Εστέβες Βάλε** (γεννημένος στις 8 Απριλίου 1983 στο Μαφαμούντε στο Βίλα Νόβα ντε Γκαία) είναι Πορτογάλος επαγγελματίας ποδοσφαιριστής ο οποίος αγωνίζεται για λογαριασμό του Απόλλωνα Λεμεσού στην Κύπρο, ως τερματοφύλακας.

Ποδοσφαιρική Καριέρα
--------------------

Αποτελώντας προϊόν των ποδοσφαιρικών ακαδημιών της ΦΚ Πόρτο, ο Βάλε κλήθηκε προς γενικότερη έκπληξη για μία φιλική αναμέτρηση της Πορτογαλίας απέναντι στο Καζακστάν (1–0) τον Αύγουστο του 2003, όπου και αγωνίστηκε για 22 λεπτά ως αλλαγή – εκείνη την περίοδο, δεν ήταν παρά μονάχα τρίτη επιλογή στον σύλλογό του για τη θέση του τερματοφύλακα. Την αμέσως επόμενη χρονιά εκπροσώπησε τη χώρα του στους Θερινούς Ολυμπιακούς Αγώνες της Αθήνας, παίρνοντας τη θέση του τερματοφύλακα της Μπενφίκα Ζοζέ Μορέιρα.

Στη συνέχεια, ο Βάλε αγωνίστηκε για τη σεζόν 2005–06 ως δανεικός με την ΚΦ Εστρέλα ντα Αμαδόρα στην πρώτη τη τάξει κατηγορία του πορτογαλικού ποδοσφαίρου, ενώ ταυτόχρονα επελέγη στην 23μελή αποστολή της Πορτογαλίας για το Παγκόσμιο Κύπελλο του 2006. Ωστόσο, τραυματίστηκε στο πόδι σε μία αναμέτρηση απέναντι στη Γερμανία για το Ευρωπαϊκό Πρωτάθλημα U21 του 2006 το οποίο ελάμβανε χώρα στην Πορτογαλία, και ως εκ τούτου υποχρεώθηκε να μείνει εκτός αποστολής του αντιπροσωπευτικού συγκροτήματος της χώρας του.

Τη σεζόν 2006–07, ο Βάλε παραχωρήθηκε εκ νέου ως δανεικός, αυτή τη φορά στην ομάδα της πρώτης κατηγορίας Ουνιάο ντε Λεϊρία, όπου και κατάφερε να περάσει απαρατήρητο σχεδόν το σύνολο της σεζόν, μετακινούμενος για την επόμενη σεζόν στη δεύτερη κατηγορία, προκειμένου να αγωνιστεί με τα χρώματα της Βαρζίμ ΣΚ.

Τον Ιούλιο του 2008, ο Βάλε παραχωρήθηκε εκ νέου ως δανεικός, περνώντας τη σεζόν 2008–09 αγωνιζόμενος με τη Βιτόρια ντε Σετούμπαλ στην κορυφαία τη τάξει κατηγορία του πορτογαλικού ποδοσφαίρου. Το ίδιο ακριβώς συνέβη και το επόμενο καλοκαίρι, καθώς ήταν για μια ακόμη φορά αναπληρωματικός ή τρίτος τερματοφύλακας στη διάρκεια της σεζόν 2009–10, αυτή τη φορά για την, έχουσα ως έδρα την πόλη της Λισαβόνας, ΚΦ Ος Μπελενένσες – ένας τραυματισμός του Νέλσον Περέιρα τελικά του έδωσε τη θέση του βασικού τερματοφύλακα της ομάδας, ενώ τελικά ο σύλλογος υποβιβάστηκε στο τέλος της σεζόν ως προτελευταίος του τελικού βαθμολογικού πίνακα.

Στη διάρκεια του καλοκαιριού του 2010, ο Βάλε έμεινε τελικά ελεύθερος από την Πόρτο, συνεχίζοντας την καριέρα του στην ΟΝ Ολιβεϊρένσε στη δεύτερη κατηγορία της Πορτογαλίας. Στις 26 Ιουνίου 2012, ο 29χρονος τερματοφύλακας πήρε μεταγραφή για πρώτη φορά στην καριέρα του σε ομάδα εκτός Πορτογαλίας, βάζοντας την υπογραφή του σε συμβόλαιο διάρκειας δύο ετών με τον Απόλλωνα Λεμεσού από την Α΄ κατηγορία ποδοσφαίρου ανδρών Κύπρου.

Παραπομπές
----------

1. ↑  «Surpresa nas Antas pela chamada de Bruno Vale» [Surprise in Antas at Bruno Vale callup] (στα Πορτογαλικά). Record. 14 Αυγούστου 2003. Ανακτήθηκε στις 15 Φεβρουαρίου 2013.
2. ↑  «Bruno Vale e Cristiano Ronaldo satisfeitos por terem jogado» [Bruno Vale and Cristiano Ronaldo happy to have played] (στα Πορτογαλικά). Record. 21 Αυγούστου 2003. Ανακτήθηκε στις 15 Φεβρουαρίου 2013.
3. ↑  «Porto put faith in young pair». UEFA.com. 30 Ιουλίου 2005.
4. ↑  Bruno Vale's finals end in tears; UEFA.com, 27 Μαΐου 2006
5. ↑  «Bruno Vale renova por duas épocas» (στα Πορτογαλικά). Record. 28 Ιουνίου 2011. Αρχειοθετήθηκε από το πρωτότυπο στις 2011-06-29.. Ανακτήθηκε στις 25 Μαΐου 2013.

Εξωτερικοί Σύνδεσμοι
--------------------

* Μπρούνο Βάλε στο footballzz.co.uk
* Στατιστικά στο ForaDeJogo Αρχειοθετήθηκε 2014-02-20 στο Wayback Machine.
* Μπρούνο Βάλε στην ιστοσελίδα National-Football-Teams.com